ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน) ก่อตั้งเมื่อวันที่ 3 ธันวาคม 2525
โดยกลุ่มที่ปรึกษาคนไทยที่มีประสบการณ์ในด้านวิศวกรรมโทรคมนาคมและการจัดการ
และได้แปรสภาพเป็นบริษัทมหาชน และเป็นบริษัทจดทะเบียนในตลาดหลักทรัพย์แห่งประเทศไทยเมื่อปี
2537 ปัจจุบันบริษัทดำเนินธุรกิจด้านสื่อสารโทรคมนาคม และธุรกิจอื่นๆ ทั้งในนามบริษัทเอง
และร่วมลงทุนผ่านบริษัทในเครือ (Holding Company)
โดยแบ่งสายธุรกิจตามลักษณะการดำเนินธุรกิจได้เป็น 3 ลักษณะ คือ

1. สายธุรกิจงานสัมปทานในบริการสื่อสารโทรคมนาคม (Telecom Operator)
โดยบริษัทจะจัดตั้งบริษัทย่อยขึ้นใหม่เพื่อเป็นผู้ดำเนินการโครงการสัมปทานที่ประมูลได้หรือได้รับอนุญาตจากรัฐวิสาหกิจและหน่วยงานของรัฐ
ได้แก่

 บริษัท อคิวเมนท์ จำกัด และบริษัท คอมพิวเนท คอร์ปอเรชั่น จำกัด
ดำเนินธุรกิจประเภทสื่อสารโทรคมนาคมผ่าน ดาวเทียม

 บริษัท จัสมิน ซับมารีน เทเลคอมมิวนิเคชั่นส์ จำกัด
ดำเนินธุรกิจประเภทสื่อสารโทรคมนาคมผ่านโครงข่ายเคเบิ้ลใยแก้ว นำแสงใต้น้ำ

 บริษัท จัสมิน อินเตอร์เนต จำกัด ดำเนินธุรกิจการให้บริการอินเตอร์เนต และธุรกิจที่เกี่ยวเนื่อง

2. สายธุรกิจการจำหน่ายและบริการ (Service & Distribution) อาทิ บริษัท จัสมิน
เทเลคอม ซิสเต็มส์ จำกัด, บริษัท ที.เจ.พี. เอ็นจิเนียริ่ง จำกัด, บริษัท สยามเทลเทค
คอมพิวเตอร์ จำกัด, บริษัท จัสมิน สมาร์ทช็อป จำกัด เป็นต้น

3. สายธุรกิจอื่นๆ อาทิ บริษัท จัสมิน อินเตอร์เนชั่นแนล โอเวอร์ซีส์ จำกัด, บริษัท จัสมิน
ไซเบอร์ เวอร์ค จำกัด, บริษัท พรีเมียม เรียลเอสเตท จำกัด เป็นต้น

สำหรับสภาพตลาดและภาวะการแข่งขันโดยรวมในธุรกิจโทรคมนาคมในปี 2543 นั้น
ลูกค้าทั้งรายย่อยและรายใหญ่มีกำลังซื้อลดลง ตลาดในธุรกิจนี้จึงมีขนาดลดลงตามไปด้วย
กอปรกับมีผู้ประกอบการจากทั้งในประเทศและต่างประเทศเพิ่มมากขึ้น
ส่งผลให้เกิดภาวะการแข่งขันรุนแรงขึ้น อย่างไรก็ตาม บริษัทในเครือ
ในสายธุรกิจงานสัมปทานในบริการสื่อสารโทรคมนาคม ได้รับผลกระทบไม่มากนัก
ส่วนบริษัทในสายธุรกิจอื่นๆ ที่ได้รับผลกระทบจากภาวะการแข่งขันดังกล่าว
ต่างก็ใช้กลยุทธทางการตลาดอย่างระมัดระวังมากขึ้นเพื่อรักษาส่วนแบ่งการตลาดไว้
พร้อมทั้งปรับตัวในด้านการจัดหาเทคโนโลยี และบริการใหม่ๆ
รวมทั้งการฝึกอบรมพัฒนาพนักงานให้มีความพร้อมต่อการเปลี่ยนแปลง

นอกจากนี้ การเจรจาแปรสัญญาสัมปทานของรัฐ
ภายใต้กรอบการแปรสัญญาที่ได้รับอนุมัติจากคณะรัฐมนตรี รวมทั้ง
กระบวนการจัดตั้งองค์กรอิสระที่จะมากำกับดูแลกิจการโทรคมนาคม ยังไม่แล้วเสร็จในปี 2543
และจะต้องดำเนินการต่อในปี 2544 ซึ่งหากการดำเนินการดังกล่าวแล้วเสร็จ
จะเพิ่มโอกาสและส่งผลกระทบต่อการดำเนินธุรกิจของบริษัทและบริษัทในเครือ

บริษัทมีนโยบายที่จะเพิ่มรายได้ของกลุ่มบริษัท
ด้วยการขยายการลงทุนในธุรกิจที่มีแนวโน้มการเจริญเติบโตสูง เป็นที่นิยมของผู้บริโภค
และใช้เงินลงทุนไม่สูงนัก อาทิ ธุรกิจการให้บริการอินเตอร์เนต
และธุรกิจที่เกี่ยวเนื่องกับอินเตอร์เนต และ IP Network นอกจากนี้ ในปลายปี 2543
บริษัทในเครือได้เริ่มเปิดให้บริการโทรศัพท์เคลื่อนที่เซลลูล่าร์ผ่านดาวเทียมในโครงการ Asia
Cellular Satellite (ACeS) แล้ว

บริษัทและบริษัทในเครือ ได้ดำเนินการปรับโครงสร้างหนี้จนแล้วเสร็จในช่วงปลายปี 2543
ซึ่งจะเอื้อให้บริษัทสามารถดำเนินธุรกิจได้อย่างคล่องตัวในระยะยาว นอกจากนี้
บริษัทและบริษัทในเครือคาดว่าจะได้รับชำระหนี้สำหรับ เงินให้กู้ยืมระยะยาว หนี้ค่าสินค้าและบริการ
ตลอดจนดอกเบี้ยค้างชำระ จากบริษัท ไทยเทเลโฟนแอนด์เทเลคอมมิวนิเคชั่น จำกัด (มหาชน)
(“TT&T”) ซึ่งศาลล้มละลายกลางได้มีคำสั่งเห็นชอบด้วยแผนฟื้นฟูกิจการของ TT&T แล้ว
จะส่งผลให้ฐานะทางการเงินและผลประกอบการของบริษัทและบริษัทในเครือดีขึ้น